[]

[]

[]

[]

[]

[]

[]

[]

[]

[]

[]

[]

14. การวิเคราะห์และคำอธิบายของฝ่ายจัดการ (Management Discussion and Analysis:
MD&A)

ภาวะอุตสาหกรรม - ธุรกิจดำเนินการออกอากาศและสื่อโฆษณา

  ธุรกิจโทรทัศน์ในประเทศ อาจแบ่งออกได้เป็น 2 ส่วน คือ (1)ธุรกิจโทรทัศน์ปกติ
  และ(2)ธุรกิจโทรทัศน์ระบบบอกรับเป็นสมาชิก

  ในส่วนของธุรกิจโทรทัศน์ปกตินั้น ปัจจุบันธุรกิจกระจุกตัวอยู่กับเครือข่ายหลัก6เครือข่าย
  ออกอากาศโดยเทคโนโลยี่เดิม ในระบบอนาล๊อก  โดยที่5เครือข่ายเดิม (ช่อง3 -
  ซึ่งดำเนินการโดยบริษัท บางกอกเอ็นเตอร์เทนเม้นต์ จำกัด – บริษัทย่อยของบีอีซี เวิลด์,
  ช่อง5, ช่อง7, ช่อง9 และช่อง11) ออกอากาศโดยคลื่นVHFเป็นหลัก และ
  เครือข่ายใหม่“ไทย-พีบีเอส” (Thai PBS) (ซึ่งเริ่มในชื่อ“ITV”
  แล้วเปลี่ยนแปลงเป็น“T-ITV”
  ก่อนแปรสภาพมาเป็นเครือข่ายที่ให้บริการในฐานะบริการสาธารณะเช่นปัจจุบัน)
  ออกอากาศโดยคลื่นUHF แม้ ณ
  ปัจจุบันทุกเครือข่ายมีพื้นที่ออกอากาศครอบคลุมทั่วประเทศในขนาดที่ใกล้เคียงกัน
  แต่เนื่องจากความนิยมที่ได้สร้างสะสมมาเป็นเวลานาน การแข่งขันจึงกระจุกตัวอยู่ในระหว่าง 2
  เครือข่ายหลัก  คือ “ช่อง3” และ “ช่อง7”
  ซึ่งมีส่วนแบ่ง“ผู้ชม”รวมกันได้สูงถึงประมาณร้อยละ70
  โดยที่ทาง“ช่อง7”อยู่ในฐานะที่ได้รับการยอมรับว่าเป็นผู้นำตลาดในเรื่องสัดส่วน“ผู้ชม”
  จากการที่“ช่อง7”สามารถสร้างเครือข่ายให้ครอบคลุมทั่วประเทศได้ก่อนเครือข่ายอื่นๆ
  จึงได้เปรียบในการสร้างฐาน“ผู้ชม”
  อีกทั้งการที่“ช่อง7”เลือกที่จะมุ่งเน้นกลุ่ม“ผู้ชม”ที่มีวิถีชีวิตที่ไม่ซับซ้อน
  สอดคล้องกับบุคลิกของคนชนบทที่เป็นคนกลุ่มใหญ่ของประเทศ
  จึงมีส่วนแบ่ง“ผู้ชม”ประมาณร้อยละ40
  ในขณะที่“ช่อง3”ที่ในช่วงต้นเข้าถึงได้เฉพาะ“ผู้ชม”ในส่วนที่เป็นคนเมือง
  จึงมีฐาน“ผู้ชม”ที่แคบกว่า แม้ว่าในช่วงยี่สิบปีหลังนี้“ช่อง3”ได้ขยายเครือข่าย
  สามารถเข้าถึง“ผู้ชม”ได้ทั่วประเทศเท่าเทียมกับเครือข่ายอื่น
  และได้มีการนำเสนอรายการในรูปแบบต่างๆเพิ่มเติมขึ้น
  เพื่อเป็นการสร้างความหลากหลายของฐาน“ผู้ชม”ของ“ช่อง3”
  แต่ก็ยังมีส่วนแบ่ง“ผู้ชม”เป็นอันดับที่2 มีส่วนแบ่ง“ผู้ชม”ประมาณร้อยละ30
  ต่ำกว่าที่“ช่อง7”มีอยู่พอสมควร ส่วนอีก4เครือข่ายที่เหลือนั้น ต่างมี“ผู้ชม”อยู่ในระดับร้อยละ10
  หรือต่ำกว่า โดยที่“ช่อง11”เป็นเครือข่ายที่มี“ผู้ชม”น้อยที่สุดในภาวะปกติ

  ในข้อเท็จจริงนั้น
  ธุรกิจและการแข่งขันไม่ได้มีอยู่เฉพาะในระหว่าง6ช่องรายกาโทรทัศน์ที่รับชมผ่านเสาอากาศ
  ซึ่งปัจจุบันมี6ช่องรายการ คือ ช่อง3, 5, 7, 9, 11 และ Thai PBS เท่านั้น
  แต่ในข้อเท็จจริงแล้ว ช่องรายการโทรทัศน์ที่ให้บริการเป็นภาษาไทย
  ที่เปิดให้ผู้ชมสามารถรับชมได้โดยเป็นการทั่วไป
  โดยไม่มีการจำกัดสิทธิและเรียกร้องค่าตอบแทนใดๆจากผู้ชม(Free TV)
  ในปัจจุบันนี้มีอยู่หลายร้อยช่องรายการ
  เพียงแต่ว่าช่องรายการต่างๆนอกเหนือจาก6ช่องที่เป็นที่คุ้นเคยเหล่านี้นั้น
  เป็นช่องรายการที่ต้องรับชมผ่านเครื่องรับชมผ่านจานดาวเทียม หรือรับชมผ่านสายเคเบิล
  จึงมีเพียงครัวเรือนที่ได้ลงทุนติดตั้งเครื่องรับชมช่องรายการผ่านดาวเทียม หรือผ่านสายเคเบิล
  แล้วเท่านั้น ที่จะสามารถรับชมช่องรายการเหล่านี้ได้
  แต่เนื่องจากปัญหาเรื่องคุณภาพการรับชมรายการโทรทัศน์ผ่านเสาอากาศ
  ที่แตกต่างกันมากในแต่ละครัวเรือน จากปัจจัยสถานที่ตั้งครัวเรือน
  สภาพแวดล้อมของที่ตั้งครัวเรือน และ ระยะห่างจากที่ตั้งครัวเรือนกับเสาส่ง
  ประกอบกับปัจจัยเรื่องคุณภาพ/ต้นทุนติดตั้งกับค่าใช้จ่ายการบำรุงรักษา
  ของระบบเสาอากาศซึ่งโดยทั่วไปสูงกว่าเครื่องรับชมช่องรายการผ่านดาวเทียม
  ดังนั้นจึงมีปรากฎการณ์ “ล้มเสา/ติดตั้งจาน”
  กันมากขึ้นอย่างก้าวกระโดดในระยะมากกว่า10ปีที่ผ่านมา
  จนเชื่อกันว่าปัจจุบันนี้มีครัวเรือนที่ใช้เครื่องรับชมช่องรายการโทรทัศน์ผ่านดาวเทียม
  เป็นอุปกรณ์หลักในการรับชมรายการโทรทัศน์ มากกว่าร้อยละ70ของครัวเรือนทั้งประเทศ
  ดังนั้นการแข่งขันกันเองในระหว่างผู้ให้บริการช่องรายการโทรทัศน์นั้น
  จึงมิได้จำกัดอยู่แต่ในระหว่าง6ช่องรายการเดิม มาหลายปีแล้ว

  ในส่วนของการแข่งขันในแง่ธุรกิจระหว่างช่องรายการช่องรายการโทรทัศน์ปกติ
  ของเครือข่ายหลัก6เครือข่ายนั้น มีผู้ให้บริการเพื่อการพาณิชย์เพียง5เครือข่าย
  โดยที่“ไทย-พีบีเอส”ได้แปรสภาพมาเป็นเป็นเครือข่ายที่ให้บริการในฐานะบริการสาธารณะ
  ที่ไม่มีโฆษณามาตั้งแต่ช่วงต้นปีพ.ศ.2551

  โดยที่“เนลสัน มีเดีย รีเสริทซ์”
  ได้รายงานว่าการใช้เงินโฆษณาผ่านช่องรายการโทรทัศน์ปกติทั้ง5เครือข่ายนั้น
  เป็นยอดรวมสูงกว่าร้อยละ50ของการใช้เงินโฆษณารวม ทั้งอุตสาหกรรม
  ต่อเนื่องมาตั้งแต่ปีพ.ศ.2540 และมีการเติบโตทุกปี
  เว้นช่วงปีพ.ศ.2550และพ.ศ.2551ที่อยู่ในภาวะทรงตัวจากการเปลี่ยนแปลงของ“ไอทีวี”
  เป็น“ทีไอทีวี” ก่อนแปรสภาพมาเป็นเครือข่ายที่ให้บริการในฐานะบริการสาธารณะที่ไม่มีโฆษณา
  เป็น“ไทย-พีบีเอส”เช่นปัจจุบัน โดยที่สื่อโทรทัศน์ปกตินี้มีการเติบโตสูงกว่าอุตสาหกรรม
  ทำให้สื่อโทรทัศน์มีส่วนแบ่งตลาดเม็ดเงินโฆษณาสูงขึ้น เป็นสัดส่วนสูงกว่าร้อยละ60
  ต่อเนื่องกันมาตั้งแต่ปีพ.ศ.2554

  อย่างไรก็ตาม, “เนลสันฯ”ได้รายงานด้วยว่า
  ทั้งสองเครือข่ายใหญ่ทั้ง“ช่อง3”และ“ช่อง7”นี้ต่างก็มีส่วนแบ่งเม็ดเงินโฆษณาต่ำกว่าส่วนแบ่ง“ผู้ชม”ที่ทำได้
  โดยที่ส่วนต่างของส่วนแบ่งตลาดเม็ดเงินโฆษณาระหว่างสองเครือข่ายนี้ไม่ห่างกันมากเช่นส่วนแบ่ง“ผู้ชม”
  แต่สำหรับเครือข่ายที่เหลือทุกช่องรายการต่างมีส่วนแบ่งเม็ดเงินสูงกว่าส่วนแบ่ง“ผู้ชม”
  แต่ก็ไม่มีใครสามารถยืนยันความถูกต้องแม่นยำของรายงานส่วนแบ่งตลาดที่ว่านี้
  และแม้ว่าส่วนแบ่งการตลาดของสองเครือข่ายใหญ่จะอยู่ในอัตราสูงก็จริง
  แต่เครือข่ายอื่นๆก็ไม่อยู่นิ่ง และได้พยายามที่จะปรับเพิ่มส่วนแบ่งตลาดของตัวเองขึ้นด้วยกันทั้งนั้น

  การแข่งขันระหว่างช่องรายการนั้น รุนแรงมาตั้งแต่ต้น
  แม้ในช่วงต้นที่มีช่องรายการโทรทัศน์เพียงไม่กี่รายการ
  เนื่องจากช่องรายการโทรทัศน์ปกติไม่อาจจะเรียกร้องรายได้จาก“ผู้ชม”ได้โดยตรง
  รายได้โฆษณาจึงเป็นรายได้หลักจากการประกอบกิจการให้บริการช่องโทรทัศน์
  ดังนั้นช่องรายการโทรทัศน์เหล่านี้จึงมีตลาด/มีลูกค้า/มีการแข่งขัน ซ้อนกันอยู่สอง(2)ชั้น คือ
  “ผู้ชม” และ “ผู้โฆษณา” โดยที่ช่องรายการต้องมี“ผู้ชม”
  จึงจะมีสภาพเป็น“สื่อ”จึงจะมีลูกค้า“ผู้โฆษณา”มาใช้บริการในฐานะสื่อโฆษณา
  ดังนั้นเพื่อให้เป็น“สื่อ”ที่มีประสิทธิผล/ประสิทธิภาพ ผู้ให้บริการช่องรายการต่างก็มุ่งหวังแย่ง
  “ผู้ชม” ให้ชมรายการของตนพร้อมๆกันให้มากที่สุด ให้นานที่สุด
  และเนื่องจากคนเรานั้นสามารถรับชมได้เพียงหนึ่ง(1)รายการในแต่ละช่วงเวลา
  เมื่อเลือกจะดูช่องรายการใดแล้วช่องรายการอื่นๆในช่วงเวลาเดียวกันก็จะเสียคนดูคนนี้ไป
  (Winner Takes All) นี่จึงเป็นปัจจัยหลักที่ทำให้การแข่งขันรุนแรงมาตั้งแต่ต้น
  และเนื่องจากพฤติกรรมของผู้คนของคนส่วนใหญ่ในการใช้ชีวิตประจำวัน
  ที่ต้องศึกษา/ทำมาหากินในช่วงกลางวัน และพักผ่อน/หลับนอนในช่วงกลางคืน
  ดังนั้นช่วงเวลาที่ผู้คนจะมาสามารถมาเป็น“ผู้ชม”รายการโทรทัศน์ได้พร้อมๆกัน จึงมีอยู่จำกัดเพียง
  ช่วงเวลาเย็นค่ำถึงก่อนเข้านอน นี่จึงเป็นช่วงเวลาที่ดีที่สุดของกิจการโทรทัศน์ในฐานะ“สื่อ”
  และจากการที่คนส่วนใหญ่มีวันหยุดไม่ต้องศึกษา/ไม่ต้องไปทำงานกันในวันหยุด/วันสุดสัปดาห์
  ทำให้ช่วงเวลากลางวันของวันหยุด/วันสุดสัปดาห์ เป็นอีกช่วงเวลาหนึ่ง
  ที่ช่องรายการต่างๆมีโอกาสที่จะเป็นสื่อ ที่มีประสิทธิผล/ประสิทธิภาพได้ดีอีกช่วงเวลาหนึ่ง
  และเนื่องจากในอดีตเมื่อเม็ดเงินโฆษณาผ่านสื่อโทรทัศน์ยังเป็นเงินก้อนเล็ก
  การแข่งขันจึงกระจุกตัวอยู่ในช่วงเวลาเหล่านี้เป็นหลัก
  ทำให้การแข่งขันในช่วงเวลาที่ว่านี้จึงรุนแรงมากกว่าช่วงเวลาอื่นๆ
  แต่เมื่อเม็ดเงินโฆษณาโตขึ้น/มีความหลากหลายมากขึ้นก็มีส่วนช่วยให้การแข่งขันขยายตัวตามด้วย
  จนอาจกล่าวได้ว่าปัจจุบันมีการแข่งขันกันในแทบทุกช่วงเวลาแล้ว

  รายการต่างๆของ“บีอีซี” นั้นก็ดำเนินการตามที่สภาวะตลาดกำหนด โดยที่ในช่วงต้นๆ“บีอีซี”
  มุ่งเน้นทำธุรกิจเฉพาะในช่วงเวลาหัวค่ำถึงเวลาก่อนนอนของผู้คนโดยทั่วไป
  และเนื่องการกระจายรายได้ในอดีตก็กระจุกตัวอยู่แต่ในกรุงเทพฯเป็นหลัก
  ซึ่งก็เป็นที่ทราบกันดีว่ามีปัญหาการจราจร ประกอบกับวิถีชีวิตคนเมือง
  ดังนั้นช่วงเวลาที่สำคัญที่สุดของธุรกิจโทรทัศน์จึงเป็นช่วงเวลาดึกกว่าปกติเล็กน้อย
  คือช่วงเวลาหลัง20นาฬิกาถึงเวลาที่คาดว่าคนส่วนใหญ่เริ่มเข้านอน
  ป็นช่วงเวลาที่“บีอีซี”มีอัตราค่าเวลาโฆษณาสูงที่สุดของวัน
  แต่เมื่อเม็ดเงินโฆษณามีการขยายตัวเป็นจำนวนสูงมากขึ้น
  “บีอีซี”ก็ขยายเวลาทำธุรกิจให้ยาวตามไปด้วย
  มีการขยายเวลาที่นำเสนอรายการที่สำคัญเพิ่มขึ้นทั้งก่อนข้างหน้าและที่ตามหลังเวลาที่สำคัญที่สุดนั้น
  และเมื่อความต้องการเวลาโฆษณามีความซับซ้อนมากขึ้น
  “บีอีซี”ก็เริ่มขยายธุรกิจมาในช่วงเวลากลางวันด้วย
  โดยเริ่มจากเวลากลางวันของช่วงสุดสัปดาห์(วันเสาร์/วันอาทิตย์)ก่อน
  แล้วจึงมาทำธุรกิจในช่วงกลางวันของวันทำงาน
  โดยที่“บีอีซี”ได้ทำธุรกิจตลอด24ชั่วโมงต่อเนื่องกันมาหลายปีแล้วตั้งแต่ปีพ.ศ.2554เป็นต้นมา

  อย่างไรก็ดี อุตสาหกรรมกำลังจะมีการเปลี่ยนแปลงไปอีกระดับหนึ่ง
  เนื่องจากการปฎิรูปสื่อโทรทัศน์ที่ได้มีการเริ่มต้นจากรัฐธรรมนูญฯฉบับปีพ.ศ.2540ประกาศใช้ และ
  ต่อมามีพ.ร.บ..จัดตั้งอค์กจัดสรรคลื่นความถี่ฯ
  โดยในช่วงแรกพ.ร.บ..กำหนดให้มีองค์กรอิสระในรูปแบบแฝดสยาม คือ “กสท.” และ “กทช.”
  ขึ้นมาทำงานร่วมกันในการดูแล/จัดสรรทรัพยากรสำคัญของประเทศ ซึ่งในที่นี้ก็คือ คลื่นความถี่วิทยุ
  ที่ใช้ในกิจการวิทยุ/โทรทัศน์ และ โทรคมนาคม แต่อย่างไรก็ตาม
  แม้จะได้มีการจัดตั้งคณะกรรมการ“กทช.”เกิดขึ้นมาดูแลกิจการโทรคมนาคม ให้เราเห็นอยู่หลายปี
  แต่ก็ยังไม่สามารถตั้งคณะกรรมการ“กสท.”ขึ้นได้
  จนมีการประกาศใช้รัฐธรรมนูญฉบับใหม่ในปีพ.ศ.2550ซึ่งก็ยังคงแนวคิดที่จะปฎิรูปสื่อฯโดยผ่านองค์การอิสระอยู่เช่นเดิม
  แต่ ได้มีการแก้ไขพ.ร.บ..จัดตั้งองค์กรจัดสรรคลื่นความถี่ฯ ในปีพ.ศ.2553
  รวบองค์กรแฝดสยาม “กสท.” และ “กทช.” ให้เป็นองค์กรเดียว คือ “กสทช.”
  มาจัดสรรคลื่นความถี่ และ กำกับดูแลกิจการวิทยุ/โทรทัศน์ และ โทรคมนาคม
  และต่อมาจึงได้มีการจัดตั้ง“กสทช.”ขึ้นมาได้สำเร็จ
  จึงได้มีองค์กรที่มาจัดการปฎิรูปสื่ออย่างจริงจัง และการปฎิรูปก็ได้เกิดขึ้น
  ในการปฎิรูปกิจการโทรทัศน์นี้ คณะกรรมการ“กสทช.”
  ได้ดำเนินการภายใต้โครงร่างที่ได้กำหนดไว้โดย
  “พ.ร.บ..การประกอบกิจการกระจายเสียงและกิจการโทรทัศน์-พ.ศ.2551”
  ที่ได้แบ่งแยกกิจการวิทยุ/โทรทัศน์ ออกเป็นสอง(2)ส่วน ได้แก่ (1)กิจการที่ต้องใช้คลื่นความถี่
  และ (2)กิจการที่ไม่ต้องใช้คลื่นความถี่
  โดยที่“กสทช.”ได้ตัดสินใจจะดำเนินการปฎิรูปโทรทัศน์ที่ใช้คลื่นความถี่ ไปพร้อมๆกับการเปลี่ยน
  แปลงเทคโนโลยี่ที่ใช้ในการดำเนินการออกอากาศ
  โดยได้ริเริ่มให้มีการออกอากาศโดยเทคโนโลยี่ใหม่ -ที่รู้จักกันในชื่อดิจิตอลทีวี-
  ช่องรายการใหม่ในระบบดิจิตอลทีวีนั้น จะมีทั้งหมดที่สิบแปด(48)ช่องรายการ ประกอบด้วย
  ช่องรายการประเภทบริการสาธารณะจำนวน12ช่องรายการ
  ซึ่งส่วนใหญ่จะดำเนินเนินการโดยภาครัฐ และ
  ช่องรายการประเภทบริการชุมชนจำนวน12ช่องรายการ
  ซึ่งส่วนใหญ่จะดำเนินการโดยองค์กรที่ไม่ประสงค์จะหากำไร และ
  ช่องรายการประเภทบริการเพื่อการพาณิชย์จำนวน24ช่องรายการ
  ซึ่งจะดำเนินการโดยเอกชนและรัฐวิสาหกิจ ที่ชนะการประมูลได้รับใบอนุญาตจาก“กสทช.”
  ช่องรายการของกิจการที่ใช้คลื่นความถี่นี้ต้องเปิดให้ผู้ชมสามารถรับชมได้โดยเป็นการทั่วไป
  โดยไม่มีการจำกัดสิทธิและเรียกร้องค่าตอบแทนใดๆจากผู้ชม
  เฉพาะช่องรายการประเภทบริการเพื่อการพาณิชย์ และ
  ช่องรายการประเภทบริการสาธารณะบางช่อง
  ที่มีวัตถุประสงค์หลักเพื่อความมั่นคงของรัฐหรือความปลอดภัยสาธารณะเท่านั้น
  ที่ได้รับอนุญาตให้หารายได้โดยการรับโฆษณาได้
  โดยที่ช่องรายการประเภทบริการสาธารณะส่วนใหญ่จะดำเนินการโดยงบประมาณของภาครัฐ
  ในขณะที่ช่องรายการประเภทบริการชุมชนอาจจะขอรับความสนับสนุนทางการเงินจาก“กสทช.”ก็ได้
  ในช่วงต้น(ซึ่งน่าจะเริ่มตั้งแต่ต้นเมษายนปีนี้)น่าจะมีพียง36ช่องรายการ
  เฉพาะช่องรายการประเภทบริการสาธารณะและประเภทบริการเพื่อการพาณิชย์เท่านั้น
  เนื่องจากกระบวนการในการออกใบอนุญาตช่องรายการประเภทบริการชุมชนนั้นยังไม่ได้เริ่ม

  ในการดำเนินการออกอากาศช่องรายการโทรทัศน์ในระบบดิจิตอลทีวีนี้ “กสทช.”
  ได้กำหนดแยกการดำเนินการออกเป็นส่วนๆ
  ไม่อนุญาตให้ผู้ประกอบการดำเนินการเต็มตามระบบแบบเดิมได้อีกต่อไป
  โดยได้แยกการดำเนินการออกเป็น2ส่วนใหญ่
  คือส่วนการดำเนินการออกอากาศให้เป็นหน้าที่ของ“ผู้ให้บริการโครงข่ายโทรทัศน์”(Network
  Provider)
  และส่วนที่เป็นการจัดการด้านรายการและการหารายได้เป็นหน้าที่ของ“ผู้ให้บริการช่องรายการ”
  โดยที่ต้องขอใบอนุญาตเป็นส่วนๆ

  ในส่วนของ“ผู้ให้บริการโครงข่ายโทรทัศน์” Network Provider
  นั้น“กสทช.”ได้ออกใบอนุญาตให้ “ททบ.” “กรมประชาสัมพันธ์” “Thai PBS” และ “อสมท.”
  ดำเนินการ รวม5Networks โดยที่ “ททบ.” ได้รับอนุญาตให้ดำเนินการ 2 Networks
  โดยที่ทุก Networks จะเริ่มให้บริการตั้งแต่เมษายนปีนี้เป็นต้นไป โดยที่“กสทช.” กำหนดให้
  Network Provider จะต้องให้บริการครอบคุมร้อยละ50ของจำนวนครัวเรือนเมื่อสิ้นสุดปีแรก
  ขยายเป็นร้อยละ80ของของจำนวนครัวเรือนเมื่อสิ้นสุดปีที่ 2
  ขยายเป็นร้อยละ90ของของจำนวนครัวเรือนเมื่อสิ้นสุดปีที่ 3
  และขยายเป็นร้อยละ95ของจำนวนครัวเรือนเมื่อสิ้นสุดปีที่ 4

  ในส่วนของช่องรายการประเภทบริการเพื่อการพาณิชย์ใหม่จำนวน24ช่องรายการ
  ได้มีการแบ่งแยกย่อยออกเป็น3หมวดใหญ่4หมวดย่อย คือ (1)ช่องรายการ“ทั่วไป”
  ซึ่งก็แยกออกเป็น2แบบ ได้แก่แบบคมชัดสูง และแบบคมชัดปกติ แบบละ7ช่องรายการ
  (2)ช่องรายการ“ข่าว” จำนวน7ช่องรายการ และ(3)ช่องรายการสำหรับ“เด็ก เยาวชน
  และครอบครัว” จำนวน3ช่องรายการ โดยที่ช่องรายการหมวด“ข่าว”และ“เด็ก เยาวชน
  และครอบครัว”นั้นเป็นการออกอากาศแบบคมชัดปกติ
  ใบอนุญาตประเภทบริการเพื่อการพาณิชย์นี้จะออกให้โดยการประมูลเท่านั้น
  และ“กทสช.”กำหนดให้แต่ละกลุ่มบริษัทสามารถดำเนินการได้เพียง3หมวดย่อย
  โดยให้เลือกว่าจะเอาช่องรายการ“ทั่วไป”แบบคมชัดสูงหรือจะเอาช่องรายการ“ข่าว”อย่างใดอย่างหนึ่งเท่านั้น
  โดยที่ใบอนุญาตมีอายุ15ปี

  การประมูลใบอนุญาต“ช่องรายการ”บริการเพื่อการพาณิชย์นั้นเสร็จสิ้นแล้ว
  โดยที่ใบอนุญาตช่องรายการ“ทั่วไป”แบบความคมชัดสูง มีราคาประมูลอยู่ในช่วง
  3,530-3,320ล้านบาท ช่องรายการ“ทั่วไป”แบบคมชัดปกติอยู่ในช่วง2,355-2,200ล้านบาท
  ช่อง“ข่าว”อยู่ในช่วง1,338-1,298ล้านบาท และช่อง“เด็ก เยาวชน
  และครอบครัว”อยู่ในช่วง666-648ล้านบาท
  ในขณะที่ผู้ที่ประมูลไม่ได้ส่วนใหญ่ก็ได้เสนอราคาต่ำกว่าผู้ชนะการประมูลเพียงไม่กี่ช่วงราคา

  “บีอีซี-มัลติมีเดีย” บริษัทย่อยของบีอีซี เวิลด์ ชนะการประมูล ได้สิทธิได้รับใบอนุญาตทั้ง3หมวด
  เต็มที่ตามที่ได้รับอนุญาต
  โดยที่“บีอีซี-มัลติมีเดีย”ได้เลือกที่จะประมูลเอาช่องรายการ“ทั่วไป”แบบความคมชัดสูงแทนที่จะเอา“ช่องข่าว”
  และมีอีก5กลุ่มที่ประมูลได้สิทธิกลุ่มละ2หมวด ได้แก่ กลุ่ม“อสมท.”, กลุ่ม“ทรู”,
  กลุ่ม“จีเอ็มเอ็ม.”, กลุ่ม“เนชั่นฯ” และ กลุ่ม“ทีวี พูล”
  ในขณะที่มีอีก11บริษัทที่ได้สิทธิไปบริษัทละ1หมวด

  ในฐานะ“สื่อโฆษณา”นั้น ประเด็น“การเข้าถึงผู้ชม”/“การมีผู้ชม”อย่างสม่ำเสมอ
  เป็นประเด็นหลักในการประกอบกิจการ เนื่องจากการออกกาศโทรทัศน์ในระบบดิจิตอล
  เป็นเทคโนโลยี่ใหม่ที่เพิ่งจะนำเข้ามาใช้ในประเทศไทย
  ต่างออกไปจากระบบเดิมที่ออกอากาศมากว่า50ปี การเข้าถึง“ผู้ชม”ของโทรทัศน์ระบบดิจิตอล
  จึงขึ้นอยู่กับการดำเนินการออกอากาศโดย“ผู้ให้บริการโครงข่ายโทรทัศน์” (Network
  Provider) ที่จะเริ่มในช่วงต้นของเดือนเมษายนปีนี้
  จึงมีประเด็นระยะขยายโครงข่าย(Roll-out) และ ความพร้อมของเครื่องรับ
  เป็นเรื่องสำคัญในการกำหนดจำนวน“การเข้าถึง” อีกทั้งในส่วนของผู้ชมนั้น
  ปัจจุบันยังไม่มีครัวเรือนใดในประเทศไทยที่มีความสามารถในการรับชมช่องรายการของโทรทัศน์ระบบดิจิตอลนี้
  และเพื่อให้สามารถ“เข้าถึง”ช่องรายการโทรทัศน์ในระบบดิจิตอลนี้ นอกจากต้องรอให้ Network
  Provider สร้างโครงข่ายให้ครอบคุมถึงตนแล้ว
  จะต้องเตรียมความพร้อมในเรื่องเครื่องรับและระบบเสาอากาศด้วย
  หากครัวเรือนนั้นอยู่ในเขตเทศบาลและ Network Provider ทำได้จริงตามที่ถูกกำหนด
  ครัวเรือนนั้นๆก็โชคดีไม่ต้องมีปัญหาให้ต้องลงทุนเพิ่มในการกลับไปติดตั้งเสาอากาศภายนอกอาคารบนหลังคา
  แต่หากไม่โชคดีเช่นนั้นการติดตั้งเสาอากาศภายนอกก็จะเป็นปัญหาเพิ่มสำหรับครอบครัวนั้นๆ

  ในส่วนของเครื่องรับ ผู้ชมมีทางเลือกในการรับชมช่องรายการโทรทัศน์ระบบดิจิตอลหลายอย่าง
  อยู่กับระดับงบประมาณและความต้องการ
  วิธีที่น่าจะง่ายที่สุดและประหยัดที่สุด(โดยเฉพาะหากโชคดีสามารถรับชมโดยเสาอากาศภายในได้ด้วย)ก็คือการใช้กล่องเครื่องรับเสริม
  (Set-Top Box) ซึ่ง “กสทช.”มีแผนที่จะแจกคูปองช่วยค่าใช้จ่ายในการจัดหากล่องที่ว่านี้
  เพราะกล่องนี้จะช่วยให้ผู้ชมสามารถรับชมช่องรายการใหม่ๆนี้ทางเครื่องรับโทรทัศน์เดิมที่ผู้ชมมีอยู่แล้วได้
  แต่หากต้องการจะรับชมรายการในระดับความคมชัดที่เพิ่มขึ้น
  ไม่ว่าจะเป็นระดับความคมชัดปกติหรือความคมชัดสูง
  ก็จำเป็นต้องลงทุนเพิ่มเปลี่ยนเครื่องรับโทรทัศน์ให้เป็นเครื่องรับรุ่นใหม่ ที่รู้จักกันในรูป “จอแบน”
  ที่มีความสามารถในการแสดงภาพในระดับความคมชัดสูง
  จึงจะสามารถรับชมรายการของช่องรายการใหม่ได้เต็มประสิทธิภาพตามที่ผู้ให้บริการนำเสนอ

  การที่กลุ่ม บีอีซี เวิลด์ จะดำเนินการ“ช่องรายการใหม่”อีก3ช่อง
  จะเป็นการช่วยสร้างความเชื่อมั่นให้แก่นักลงทุน/ผู้ถือหุ้นของ“บีอีซี”ว่าจะมีการต่อเนื่องของธุรกิจหลักของ
  บีอีซี เวิลด์ หลังสัญญาปัจจุบันของ“ช่อง3”สิ้นสุดลง เป็นการสร้างช่องทางหารายได้ใหม่ให้“บีอีซี”
  ช่วยสร้างความพึงพอใจในงานของบุคคลากรของเราให้สูงขึ้น ช่วยให้สามารถดึงดูด ชักชวน
  พัฒนา รักษา คนมีผีมือให้มาร่วมงานกับเราได้ดีขึ้น เปิดโอกาสให้“บีอีซี”ได้ใช้ ทรัพยากร และ
  รายการ ที่มีอยู่ให้มีประสิทธิภาพมากขึ้นให้บริการคู่ค้าให้ได้ดีขึ้น
  ให้เข้าถึงผู้ชมได้กว้างและลึกมากขึ้น มั่นคงขึ้น ช่วยให้ความสัมพันธ์ระหว่าง“บีอีซี”กับสังคม คนดู
  ทำได้กว้าง หลากหลาย และลึกมากขึ้น และจะช่วยให้ความสัมพันธ์นั้นมีความมั่นคงยิ่งขึ้น
  โดยที่ช่องรายการใหม่ของ“บีอีซี”จะมีบุคลิกชัดเจนกว่า“ช่อง3”
  มุ่งให้บริการกลุ่มคนดูที่ชัดเจนแคบกว่า“ช่อง3” เป็นช่องรายการสำหรับตลาดเฉพาะกลุ่ม(NICHE
  MARKET)ที่ชัดเจน “บีอีซี”ไม่มีความจำเป็นและไม่เป็นประโยชน์ที่จะทำช่องรายการให้คล้าย หรือ
  ใกล้เคียงกับช่องรายการเดิม
  ซึ่งก็สอดคล้องกับภาวะแวดล้อมที่จะมีช่องรายใหม่ในระบบเดียวกันเพิ่มขึ้นพร้อมๆกันเป็นจำนวนมาก
  ในช่วงต้น ช่องรายการใหม่จะมุ่งเน้นลงทุนเฉพาะช่วงเวลาสั้นๆในแต่ละวัน
  ที่เชื่อว่ามีโอกาสสร้าง“ผู้ชม”และ“รายได้”ให้“บีอีซี”ได้ในระยะเวลาอันสั้น
  เพราะจะช่วยลดภาระการลงทุนและความเสี่ยง จากความจำเป็นที่ต้องใช้เงินลงทุน ทรัพยากร
  และเวลาในการ สร้าง“ผู้ชม” แนะนำตัวให้เป็นที่รู้จัก แม้“บีอีซี”จะได้เปรียบช่องรายการอื่น
  จากการที่สามารถใช้“ช่อง3”ช่วยประชาสัมพันธ์รายการใหม่นั้นแล้วก็ตาม
  ซึ่งก็จะสอดคล้องกับภาวะแวดล้อมที่จะมีช่องรายใหม่ในระบบเดียวกันเพิ่มขึ้นพร้อมๆกันเป็นจำนวนมาก
  ช่วงเวลาสั้นๆในแต่ละวันที่ว่านี้จะถูกกำหนดโดยการกำหนดเป้าหมายกลุ่มคนดูที่จะเป็น“ผู้ชม”ของช่องรายการนั้นๆ
  ประกอบกับพฤติกรรมการของกลุ่มเป้าหมายนั้นๆนั่นเอง
  และเมื่อรายการนั้นๆประสพความสำเร็จได้ระดับหนึ่งแล้วก็จะใช้เป็นหลักกำหนดทิศทาง
  ที่จะช่วยให้การขยายธุรกิจ/ขยายเวลาการให้บริการ ให้เป็นไปได้ง่ายและถูกทางมากขึ้น
  การขยายงานนั้นจะถูกกำหนดโดยอิทธิพลของตลาดสำหรับช่องรายการนั้นๆนั่นเอง

  ในส่วนของช่องรายการโทรทัศน์แบบที่ไม่ต้องใช้คลื่นความถี่
  ได้แก่ช่องรายการโทรทัศน์ที่ไม่ต้องใช้เสาอากาศในการรับสัญญาณ
  ได้แก่ช่องรายการโทรทัศน์ผ่านดาวเทียม ช่องรายการผ่านสายเคเบิล
  ช่องรายการผ่านระบบอินเตอรเนท ฯลฯ
  ซึ่งอาจจะเป็นไปได้ทั้งที่เรียกเก็บค่ารับชมช่องรายการหรือไม่ก็ได้
  พ.ร.บ..ประกอบกิจการฯกำหนดให้“กสทช.”ให้สิทธิให้ผู้ที่สนใจประกอบกิจการ
  สามารถยื่นขอใบอนุญาตได้โดยไม่ต้องประมูล ในช่วงต้นนี้ เนื่องจากเป็นช่วงเปลี่ยนผ่าน
  จากเดิมที่มีผู้ประกอบการได้ดำเนินการให้บริการช่องรายการมากมายโดยไม่มีการขออนุญาตมาก่อน
  (เนื่องจากได้เกิดขึ้นในช่วงที่ไม่มีการกำกับดูแล)
  “กสทช.”จึงเปิดให้ผู้ประสงค์จะดำเนินการยื่นขอใบอนุญาตได้
  โดย“กสทช.”ออกใบอนุญาตช่วงคราวให้เป็นรายปี เพื่อเป็นการประเมินความอยู่รอดของกิจการ
  ทราบว่าได้มีการออกใบอนุญาตให้ผู้ประกอบการที่ไม่ต้องใช้คลื่นความถี่นี้ไปแล้ว
  มากกว่า700ใบอนุญาต
  ซึ่งโดยหลักการแล้ว“กสทช.”ไม่น่าจะมีข้อจำกัดใดๆในการออกใบอนุญาตประเภทนี้
  เนื่องจากกิจการประเภทที่ไม่ต้องใช้คลื่นความถี่นี้
  ไม่มีข้อจำกัดให้ต้องมาจัดสรรทรัพยากรคลื่นความถี่

  ในส่วนของธุรกิจโทรทัศน์ระบบบอกรับเป็นสมาชิกนั้น
  แต่เดิมมีผู้ประกอบการระดับประเทศที่ได้รับใบอนุญาตแต่เพียงรายเดียว
  และมีผู้ประกอบการระดับท้องถิ่นอีกมากราย ต่อมาเมื่อมีปรากฎการณ์ “ล้มเสา/ติดตั้งจาน”
  กันมากขึ้นอย่างก้าวกระโดด
  จนเชื่อกันว่าปัจจุบันนี้มีครัวเรือนที่ใช้เครื่องรับชมช่องรายการโทรทัศน์ผ่านดาวเทียม
  เป็นอุปกรณ์หลักในการรับชมรายการโทรทัศน์ มากกว่าร้อยละ70ของครัวเรือนทั้งประเทศนั้น
  ก็มีผู้ประกอบการในธุรกิจโทรทัศน์ระบบบอกรับสมาชิกในระดับประเทศมากรายขึ้น แต่โดยรวมนั้น
  แม้จะได้ดำเนินการมาหลายสิบปีแล้วก็ตาม
  แต่ก็ยังไม่สามารถขยายฐานจำนวนผู้บอกรับเป็นสมาชิกได้มากนัก
  ทำให้ผู้ประกอบการหลายรายได้เปลี่ยนรูปแบบการให้บริการไป
  จากเดิมที่ให้บริการเฉพาะผู้ที่ยอมจ่ายค่าสมาชิกมา
  เป็นการเปิดให้สามารถรับชมบางช่องรายการได้โดยไม่ต้องเสียค่าสมาชิก
  โดยหวังว่าจะหาทางเข้าไปอยู่ในบ้านของผู้ชมก่อน โดยหวังที่จะหารายได้จากค่าโฆษณามาเสริม
  แต่ก็ยังไม่สามารถจะแย่งจำนวนผู้ชมส่วนใหญ่ของช่องรายการโทรทัศน์ปกติไปได้อยู่ดี กลุ่ม บีอีซี
  เวิลด์ เองก็เป็นผู้จัดจำหน่ายรายการโทรทัศน์รายหนึ่ง
  ที่ขายสิทธิใช้รายการโทรทัศน์ให้แก่ผู้ดำเนินการธุรกิจโทรทัศน์ระบบบอกรับเป็นสมาชิกด้วย
  แต่เนื่องจากสภาวะการแข่งขันของผู้ดำเนินการในธุรกิจดังกล่าวลดลง
  เมื่อผู้ประกอบการบางรายรวมตัวกัน ทำให้ความต้องการแข่งขันลดลง
  ทำให้โอกาสของกลุ่มลดลงตามไปด้วย แต่อย่างไรก็ตาม เนื่องจากจุดแข็งด้านรายการของกลุ่ม
  บีอีซี เวิลด์ นั้นเป็นที่ยอมรับเห็นได้ชัดเจน
  เรายังเชื่อมั่นว่าเรายังมีโอกาสหารายได้จากธุรกิจโทรทัศน์ระบบบอกรับสมาชิกนี้อยู่

  ในส่วนของธุรกิจวิทยุ มีการแข่งขันกันยิ่งกว่าโทรทัศน์ จากจำนวนคลื่นที่มีมากกว่าระบบโทรทัศน์
  ทั้งคลื่นเอฟ.เอ็ม.และคลื่นเอ.เอ็ม แต่การที่พื้นที่ครอบคลุมซึ่งเล็กกว่าโทรทัศน์มาก
  ประกอบกับความพยายามรวมตัวกันให้พื้นที่ให้บริการกว้างขึ้นยังไม่ประสพความสำเร็จ
  วิทยุจึงจำเป็นต้องสร้างบุคลิกให้เหมาะสมกับผู้ฟังเฉพาะกลุ่ม(NICHE MARKET)
  เพื่อให้มีบุคลิกที่ชัดเจนเด่นชัดมากขึ้น
  เมื่อภาวะเศรษฐกิจดีขึ้นเช่นนี้ทำให้โอกาสของสื่อเฉพาะกลุ่มมีมากขึ้นด้วย
  จึงทำให้สภาวะการแข่งขันในธุรกิจวิทยุมีมากขึ้น

  ธุรกิจวิทยุของกลุ่ม บีอีซี เวิลด์ แต่ละคลื่นเน้นเพียงเฉพาะกลุ่ม(NICHE
  MARKET)ที่ชัดเจนแตกต่างกันไป และก็ได้รับผลสำเร็จพอสมควร
  จึงได้มีความพยายามที่จะขยายธุรกิจวิทยุให้ได้กว้างมากขึ้น
  แต่เนื่องจากการปฎิรูปของอุตสาหกรรมที่ได้ถูกกำหนดไว้ในรัฐธรรมนูญ มาตั้งแต่ปลายปีพ.ศ.2540
  แต่การจัดตั้งองค์กรอิสระที่จะมากำกับดูแลกิจการกระจายเสียงวิทยุ/โทรทัศน์ถูกเลื่อนออกไป
  จากปัญหาในการจัดตั้ง และแม้ว่าปัจจุบันได้มี“กสทช.”แล้วก้ตาม
  แต่ก็ยังไม่มีการดำเนินการใดๆเกี่ยวกับใบอนุญาตประกอบการวิทยุ 
  สัญญาดำเนินการในธุรกิจวิทยุส่วนใหญ่จึงกลายเป็นสัญญาระยะสั้น
  ที่ต้องต่อสัญญากันแทบจะเป็นแบบปีต่อปีทุกปี
  จึงมีการแข่งขันแย่งช่องรายการวิทยุที่ประสพความสำเร็จกันมากขึ้น
  และมีส่วนผลักดันให้ต้นทุนในการประกอบการเพิ่มมากขึ้น
  ทั้งยังอาจขาดความต่อเนื่องหากไม่สามาถรักษาคลื่นเดิมไว้ได้
  แม้บางรายการจะยังสามารถย้ายไปนำเสนอจากช่องรายการใหม่ได้ก็ตาม
  แต่ก็มีผลทำให้ความสามารถในการทำกำไรจากธุรกิจวิทยุนี้ต่ำลง แต่ในส่วนของบีอีซี เวิลด์นั้น
  เนื่องจาก รายได้ในส่วนนี้ไม่ได้เป็นสัดส่วนที่สูงนักจึงถูกกระทบไม่มาก

  ในส่วนของธุรกิจสื่อใหม่ ทั้งในส่วนของเว็บไซต์ทางอินเตอร์เน็ต
  และการใช้การส่งข้อความทางระบบเครือข่ายโทรศัพท์ ทั้งในส่วนข้อความเสียง
  ข้อความตัวหนังสือ และข้อความรูปภาพทั้งภาพนิ่งและภาพเคลื่อนไหว ก็มีการแข่งขันค่อนข้างสูง
  เนื่องจาก มีผู้เข้ามาร่วมให้บริการด้านข้อมูลมากราย
  และจำนวนผู้ใช้บริการก็เพิ่มขึ้นอย่างก้าวกระโดด อย่างไรก็ตาม
  ปัจจัยความสำเร็จในส่วนนี้ขึ้นอยู่กับทั้งเนื้อหาและการประชาสัมพันธ์โฆษณาบริการนั้นๆ ดังนั้นกลุ่ม
  บีอีซี เวิลด์ จึงน่าจะมีจุดเด่นกว่าคู่แข่งขันรายอื่นๆในธุรกิจนี้
  อีกทั้งการเข้ามาร่วมในธุรกิจนี้ก็เป็นการสร้างโอกาสในอนาคตของกลุ่มเพิ่มค่ารายการต่างๆที่กลุ่มถือครองอีกด้วย
  เพียงแต่ว่าในปัจจุบันธุรกิจนี้ยังมีขนาดเล็กอยู่มากแม้จะมีอัตราการเติบโตดีพอสมควรก็ตาม
  กลุ่มบีอีซี เวิลด์จึงยังไม่ได้เข้าไปร่วมแข่งขันในธุรกิจนี้อย่างจริงจัง

  ภาวะอุตสาหกรรม - ธุรกิจดำเนินการจัดหาและผลิตรายการ

  ในส่วนของธุรกิจดำเนินการจัดหาและผลิตรายการ
  นอกเหนือจากการจัดหาเพื่อใช้เองในการดำเนินธุรกิจดำเนินการออกอากาศแล้ว กลุ่ม บีอีซี
  เวิลด์ได้ขยายงานออกไปสร้างภาพยนตร์ การจัดการแสดงสด และการจัดการแข่งขันกีฬา
  ในส่วนการสร้างผลิตนำเสนอภาพยนตร์นั้นแม้ว่า บีอีซี เวิลด์
  จะเป็นผู้ปลุกฟื้นอุตสาหกรรมภาพยนตร์ไทยขึ้นมาในรอบนี้
  แต่ปัจจุบันนี้มีผู้นำเสนอภาพยนตร์ไทยเพิ่มขึ้นเป็นจำนวนมาก
  อาจกล่าวได้ว่ามีภาพยนตร์ไทยเรื่องใหม่ออกมาเสนอให้ชมได้ทุกสัปดาห์
  และในบางสัปดาห์อาจมีมากกว่าหนึ่งเรื่อง ทางกลุ่ม บีอีซี เวิลด์
  จึงเลือกที่จะลดบทบาทในฐานะผู้สร้างภาพยนตร์ลง
  และเพิ่มเน้นบทบาทในการเป็นผู้จัดจำหน่ายภาพยนตร์ไทยไปสู่ตลาดต่างประเทศเป็นหลัก
  ในส่วนการจัดการแสดงสดนั้นมีความหลากหลายแตกต่างกันมาก แต่กลุ่ม บีอีซี เวิลด์
  มีบุคลิกเด่นเฉพาะตัวที่เน้นเฉพาะการจัดการแสดงที่เป็นนานาชาติซึ่งมีผู้ประกอบการน้อยราย
  ประกอบกลุ่ม บีอีซี เวิลด์ เองก็มีประวัติการทำงานและผลงานเด่นชัด
  และเมื่อคำนึงรวมถึงศักยภาพในการประชาสัมพันธ์และส่งเสริมการขาย
  ที่ได้รับการสนับสนุนบริษัทย่อยรายอื่นที่ดำเนินธุรกิจสื่อ ทั้งสื่อโทรทัศน์และสื่อวิทยุ กลุ่ม บีอีซี เวิลด์
  จึงเป็นตัวเลือกอันดับต้นๆของผู้ที่คิดจะมีการแสดงในลักษณะดังที่กล่าวในประเทศไทย
  การแข่งขันสำหรับ กลุ่ม บีอีซี เวิลด์ จึงไม่รุนแรง

14.1 คำอธิบายและวิเคราะห์ฐานะการเงินและผลการดำเนินงานในปีที่ผ่านมา

  ภาวะอุตสาหกรรม

  “เนลสัน มีเดีย รีเสริทซ์”(เนลสันฯ)ได้รายงานว่า
  การใช้เงินโฆษณาผ่านสื่อโทรทัศน์และอุตสาหกรรมโฆษณาโดยรวม
  มีการเติบโตจากฐานของปีก่อนในอัตราถดถอยต่อเนื่องทุกไตรมาสตลอดปีปีพ.ศ.2556
  โดยที่ในช่วงครึ่งแรกของปีนั้นสื่อโทรทัศน์ยังทำได้ดีกว่าอุตสาหกรรม
  แต่ภาพได้เปลี่ยนไปในครึ่งหลังของปี
  โดยที่ในไตรมาส3ของปีสื่อโทรทัศน์เริ่มมีการเติบโตในอัตราที่ต่ำกว่าอุตสาหกรรม
  จากฐานปีก่อนที่สูงขึ้นจากการถ่ายทอดสดการแข่งขันมหกรรมกีฬาโอลิมปิก
  และเนลสันฯได้รายงานด้วยว่าอุตสาหกรรมได้ทรุดตัวลงมากในเดือนสุดท้ายของปี
  มากจนฉุดให้สื่อโทรทัศน์มีการเติบโตจากฐานปีก่อนติดลบในไตรมาสท้ายปีนั้นเอง
  ในขณะที่อุตสาหกรรมยังเสมอตัว แต่เมื่อรวมยอดทั้งปีในรายงานของเนลสันฯยังแสดงว่า
  การใช้เงินโฆษณาผ่านสื่อโทรทัศน์ในปีพ.ศ.2556นี้ยังโตขึ้นสูงกว่าปีก่อนร้อยละ1.7
  ซึ่งยังเป็นอัตราที่ดีกว่าอุตสาหกรรมโดยรวมที่โตขึ้นเพียงร้อยละ1.0
  โดยที่เนลสันฯได้รายงานว่าสื่ออินเตอร์เน็ตมีการเติบโตสูงสุดจากฐานที่ต่ำ
  แต่แม้จะเติบโตได้สูงมากกว่าสื่ออื่นๆมากดังว่า
  สื่ออินเตอร์เน็ตก็ยังมีส่วนแบ่งตลาดเม็ดเงินโฆษณาเพียงร้อยละ0.8
  โดยที่สื่อโทรทัศน์ยังมีส่วนแบ่งตลาดสูงสุดที่ร้อยละ60.2
  และเมื่อดูจากที่มาของเงินโฆษณาในรายงานของเนลสันฯนั้น
  การใช้เงินของผู้โฆษณาที่ขายสินค้าอุปโภคพื้นฐานที่เป็นผู้โฆษณากลุ่มใหญ่นั้นคละกันไป
  มีบางรายที่ยังเพิ่มการใช้เงินแต่บางรายก็กลับลดการใช้เงินลง
  มีทั้งรายที่ใช้เพิ่มในอัตราสูงและรายที่ใช้ลดลงในอัตราสูง แตกต่างกันไป
  ไม่อาจจะสรุปได้ว่าจะมีแนวโน้มไปในทางใด แต่ก็เห็นได้ชัดว่าผู้โฆษณาจากอุตสาหกรรมรถยนตร์
  โทรคมนาคม และเครื่องดื่ม หลายรายได้ใช้เงินโฆษณาเพิ่มขึ้นจากปีก่อนในอัตราสูง

  โครงสร้างของกลุ่มบีอีซี เวิลด์

  ในปีพ.ศ.2556 กลุ่มบีอีซี เวิลด์ มีการเปลี่ยนแปลงโครงสร้างของกลุ่ม ในช่วงไตรมาสท้ายของปี
  โดยที่ “บมจ. บีอีซี - เทโร เอ็นเตอร์เทนเม้นท์” [“บีอีซี-เทโรฯ”]
  บริษัทย่อยที่บริษัทถือหุ้นอยู่ร้อยละ60ของทุนที่ชำระแล้ว ได้จัดตั้งบริษัทร่วมทุนเป็นบริษัทย่อยใหม่ คือ
  บริษัท บีอีซี-เทโร ทรูวิชั่น จำกัด
  ที่“บีอีซี-เทโรฯ”ถือหุ้นร้อยละ50ของทุนจดทะเบียน50,000,000บาท
  ร่วมกับผู้ถือหุ้นอื่นที่มิได้เป็นบริษัทที่เกี่ยวโยงกันอีกรายที่ถือหุ้นอีกร้อยละ50เช่นกัน
  เพื่อดำเนินธุรกิจจัดงานและบริหารกิจกรรมด้านกีฬา

  ผลการดำเนินงาน

  เนื่องจากนโยบายบัญชีเกี่ยวกับการบันทึกบัญชี เงินลงทุนในบริษัทย่อยและบริษัทร่วม
  มีผลทำให้ผลการดำเนินงานที่แสดงในงบฯเฉพาะของบริษัท
  แสดงผลที่ต่างไปจากผลการดำเนินงานของกลุ่ม ดังนั้นเพื่อป้องกันความสับสน
  ขออธิบายผลการดำเนินงาน ตามที่แสดงในงบการเงินรวม

  กลุ่ม บีอีซี เวิลด์ เวิลด์ มี“กำไรสำหรับงวด” ที่เป็นส่วนของผู้ถือหุ้น บีอีซี เวิลด์ ในปีพ.ศ.2556
  เป็นยอดเท่ากับ 5,589.5ล้านบาท เป็นยอดสูงสุดเป็นประวัติการณ์อีกครั้งหนึ่ง
  ทำได้สูงขึ้นมากกว่าที่เคยทำได้ในปีก่อน สูงขึ้นร้อยละ17.0 มากขึ้น812.2ล้านบาท จากการที่
  กลุ่ม บีอีซี เวิลด์ สามารถเพิ่มรายได้ ได้สูงขึ้นกว่าที่เคยทำได้ปีก่อนทุกรายการ และแม้ว่า
  “ต้นทุน” และ “ค่าใช้จ่าย” ได้เพิ่มขึ้นตามมาด้วย ก็ตาม
  แต่ก็เพิ่มขึ้นในอัตราที่ต่ำกว่าการเพิ่มขึ้นของรายได้ ทำให้กลุ่มบีอีซี เวิลด์
  ยังสามารถสร้างกำไรจากการดำเนินงานและกำไรก่อนภาษีได้สูงกว่าปีก่อน
  และยังได้ประโยชน์จากการลดลงของอัตราภาษีเงินได้นิติบุคคลอีกด้วย
  จึงมีผลให้กำไรส่วนที่เป็นของผู้ถือหุ้นของบีอีซี เวิลด์ สูงขึ้นกว่าที่เคยทำได้ในปีก่อน
  เป็นจำนวนและอัตราที่สูงดังกล่าว

  รายได้จากการขาย

  ในปีพ.ศ.2556 กลุ่มบีอีซี เวิลด์ ยังสามารถเพิ่ม “รายได้จากการขายเวลาโฆษณา”
  ได้เป็นยอดที่สูงมากกว่าปีก่อนได้อีกร้อยละ9.8 ทำได้มากขึ้น1,331.6ล้านบาท
  ได้ประโยชน์จากกำลังซื้อที่เพิ่มมากขึ้นของเศรษฐกิจโดยรวม ที่กระตุ้นให้มีการออกสินค้าใหม่
  และให้มีการแข่งขันในระหว่างเจ้าของสินค้าผู้โฆษณามากขึ้น เราทำได้จากการปรับขยายธุรกิจ
  ปรับผังรายการ ทำให้รายการของเราได้รับความนิยมมากขึ้น
  สามารถปรับราคาขายของบางช่วงเวลาขึ้น
  รวมถึงได้ขยายเวลาของรายการที่มีราคาขายสูงให้ยาวขึ้น
  ส่วน“การจัดกิจกรรมและการแสดง/คอนเสิร์ต”นั้น ก็ทำรายได้ ได้เพิ่มขึ้นเมื่อเทียบกับปีก่อน
  แต่กิจกรรมในปีนี้มีกำไรขั้นต้นลดลง จากการที่กิจกรรมในไตรมาส3ของปีนี้ไม่มีกำไรจากการจัด
  Music Festival ในร่มเป็นครั้งแรกที่โดยที่ทั้งลูกค้าและตลาดผู้ชมยังไม่มีประสบการณ์
  ส่วนรายได้จาก“การให้ใช้สิทธิและบริการอื่น” และ “รายได้จากการขายสินค้า”
  ก็ทำได้เพิ่มขึ้นจากการการขยายงาน ตามการปรับฟื้นของความเชื่อมั่นในภาวะเศรษฐกิจโดยรวม
  และสถานะที่เข้มแข็งของกลุ่มบีอีซี เวิลด์ ในตลาด

  ต้นทุนขายและค่าใช้จ่าย

  “ต้นทุน”(ในส่วนที่ไม่รวมต้นทุนการจัดการแสดง)เพิ่มขึ้น เมื่อเปรียบเทียบกับปีก่อน
  จากการปรับขยายธุรกิจ ปรับผังรายการเพิ่มรายการใหม่
  รวมถึงการขยายเวลาของรายการที่มีต้นทุนสูงเพิ่มยาวขึ้น
  ซึ่งก็เป็นการสร้างโอกาสในการทำรายได้และกำไรของบีอีซี เวิลด์ ให้เพิ่มสูงขึ้นในระยะยาวด้วย
  แต่ก็ได้หักกลบโดยการลดลงของรายการพิเศษในปีก่อน
  จากการถ่ายทอดสดการแข่งขันฟุตบอลชิงแชมป์ยุโรป
  และมหกรรมกีฬาโอลิมปิกทำให้อัตราการเพิ่มขึ้นของต้นทุนไม่สูงนัก
  ส่วน“ค่าใช้จ่ายในการขาย”ก็เพิ่มขึ้นตามรายได้ที่เพิ่มและตามกิจกรรมการตลาดที่หลากหลายมากขึ้นกว่าปีก่อน
  ส่วนหนึ่งก็เป็นการลงทุนสร้างการรับรู้ให้แก่คู่ค้าและผู้ชมโดยทั่วไป
  ซึ่งจะมีผลต่อเนื่องช่วยเพิ่มความนิยมและยอดขายให้เติบโตไปได้อีก
  “ค่าใช้จ่ายในการบริหาร”เพิ่มขึ้นเมื่อเปรียบเทียบกับปีก่อนในสัดส่วนที่ไม่สูงนัก
  จากประสิทธิภาพในการควบคุม ดูแลค่าใช้จ่ายของกลุ่มบีอีซี เวิลด์ อย่างไรก็ตาม
  โดยรวมกลุ่มบีอีซี เวิลด์
  ก็สามารถดูแลให้“ต้นทุน”และ“ค่าใช้จ่าย”เพิ่มขึ้นในจำนวนและอัตราที่ต่ำกว่าการเพิ่มขึ้นของรายได้
  ซึ่งก็เป็นปกติของธุรกิจของเราที่มีโครงสร้างต้นทุนและค่าใช้จ่ายที่มีลักษณะคงที่
  มากกว่าส่วนที่เป็นค่าใช้จ่ายผันแปร ทำให้เรามีกำไรในอัตราที่สูงขึ้น

  ฐานะการเงิน

  สินทรัพย์โดยรวมเพิ่มขึ้น เมื่อเปรียบเทียบกับยอด ณ สิ้นปีพ.ศ.2555
  โดยที่เพิ่มทั้งในส่วนของของสินทรัพย์หมุนเวียนและสินทรัพย์ไม่หมุนเวียน
  ที่เพิ่มขึ้นในส่วนที่เป็นสินทรัพย์หมุนเวียน ได้แก่ “เงินสดและเงินลงทุน”, “ลูกหนี้การค้า”
  ที่ได้เพิ่มขึ้นจากการที่กลุ่มบีอีซี เวิลด์ มีผลการดำเนินงานดีขึ้นกว่าที่เคยทำได้ในปีก่อน
  ส่วน“สินทรัพย์ไม่หมุนเวียน”ที่เพิ่มขึ้นนั้น เพิ่มขึ้นทั้งในส่วนที่เป็น “ที่ดิน อาคารและอุปกรณ์”,
  “สิทธิการใช้ทรัพย์สินรอตัดจำหน่าย”, “เงินประกันการประมูล”, “ค่าเช่าภาพยนตร์
  ค่าผลิตภัณฑ์ภาพยนตร์ ค่าละคร” และ “ค่าผลิตละครจ่ายล่วงหน้า”
  ซึ่งเป็นผลจากการขยายงานของกลุ่ม บีอีซี เวิลด์ ที่มีการลงทุนอย่างต่อเนื่อง และ
  เป็นการเตรียมความพร้อมเข้าสู่การเริ่มให้บริการโทรทัศน์ในระบบดิจิตอลที่จะเริ่มในปีพ.ศ.2557นี้
  ในส่วน“หนี้สิน”โดยรวมเป็นยอดที่สูงกว่ายอดเมื่อปลายปีก่อนเช่นกัน
  ได้เพิ่มขึ้นจากยอดเงินที่ค้างชำระตามการลงทุนและธุรกรรมที่เพิ่มตามปกติ
  แต่ก็ยังต่ำกว่าการเพิ่มขึ้นของ“สินทรัพย์หมุนเวียน” โดยที่ “ส่วนของผู้ถือหุ้น”
  ได้เพิ่มขึ้นจากยอดสิ้นปีก่อนด้วยเช่นกันจากกำไรที่ทำได้มากขึ้น กลุ่มบีอีซี เวิลด์
  มีฐานะมั่นคงเช่นเคย

  14.2 ปัจจัยที่อาจมีผลต่อผลการดำเนินงานหรือฐานะการเงินในอนาคต

  ต้นทุนและค่าใช้จ่ายในการดำเนินงานของกลุ่มโดยส่วนใหญ่ไม่ได้มีส่วนสัมพันธ์โดยตรงกับรายได้ 
  แต่มีลักษณะคงที่หรือผันแปรตามภาวะของตลาดโดยตรง จึงเป็นที่น่าเชื่อได้ว่า
  การเติบโตของต้นทุนและค่าใช้จ่ายของกลุ่มบีอีซี เวิลด์
  จะเป็นไปในอัตราใกล้เคียงกับอัตราเงินเฟ้อของประเทศ
  และก็เชื่อว่าอัตราเงินเฟ้อนั้นยังจะอยู่ในอัตราที่ต่ำอยู่ดี
  ในส่วนของค่าของเงินบาทที่อาจจะผันผวนนั้นก็ไม่มีผลกับธุรกิจของเรานัก
  รวมทั้งความกังวลเรื่องสภาพการแข่งขันจากการปรับตัวของผู้ประกอบการรายอื่นในอุตสาหกรรมเดียวกันที่มีมากขึ้นจากสภาวะตลาดที่เอื้อมากขึ้นแล้วเกรงกันว่าอาจจะทำให้ต้นทุนสูงขึ้นนั้น
  ก็น่าจะถือได้ว่าเป็นการวิตกเกินเหตุ 
  เนื่องจากธุรกิจนี้โดยรวมแล้วไม่มีปัญหาเรื่องการขาดแคลนของทรัพยากร
  อีกทั้งธุรกิจที่กลุ่มดำเนินการอยู่นี้ก็ไม่ได้มีปัจจัยแห่งความสำเร็จที่เด่นชัดให้ต้องประมูลแข่งแย่งทรัพยากรกัน

  ดังนั้น ประสิทธิภาพในการทำกำไรของกลุ่มจึงขึ้นอยู่กับความสามารถในการสร้างรายได้เป็นหลัก
  และแม้ว่าปัจจัยการเพิ่มรายได้จากขายเวลาโฆษณา ซึ่งเป็นรายได้หลักของกลุ่มนั้น
  ไม่ได้ขึ้นอยู่กับปัจจัยที่ฝ่ายบริหารควบคุมได้ทั้งหมด
  แต่จะขึ้นอยู่กับอัตราการเจริญเติบโตของค่าใช้จ่ายในการโฆษณาผ่านสื่อต่างๆเป็นหลัก
  ซึ่งจากสภาพตลาดที่ได้ผลบวกจากการปรับฟื้นตัวของเศรษฐกิจมหภาค จากนโยบายภาครัฐ
  และโครงการลงทุนเพื่อการฟื้นฟูประเทศหลังมหาอุทกภัย
  และการลงทุนในโครงสร้างฟื้นฐานขนาดใหญ่ของประเทศ
   ก็น่าจะบ่งชี้ให้เห็นโอกาสที่ดีขึ้นของอุตสาหกรรมและของกลุ่ม บีอีซี เวิลด์ ได้อย่างชัดเจน
  ยิ่งน่าเชื่อได้ว่าประสิทธิภาพในการสร้างรายได้จากการดำเนินงาน
  และความสามารถในการทำกำไรของกลุ่มบีอีซี น่าจะยังมีโอกาสปรับดีขึ้นตาม อีกทั้งกลุ่มบีอีซี
  เวิลด์ เองก็มีโครงสร้างเงินทุนที่แข็งแกร่ง มีสภาพคล่องที่ดีเยี่ยม
  และไม่มีปัญหาเรื่องคุณภาพของสินทรัพย์ บีอีซี เวิลด์จึงไม่น่าจะมีปัญหาเรื่องฐานะการเงินใดๆ